Prěnju dwurěčnu taflu při busowym zastanišću wotkryli
Wojerecy (SiR/SN). Swjedźenska nalada knježeše wčera připołdnju při Wojerowskej Łužiskej kupjeli. Přičina bě, zo su tam prěnju taflu při busowym zastanišću wotkryli, kotraž nětko serbsko- a němskorěčnje na wotpowědne zastanišćo pokazuje.
Nowe tafle w měšćanskim a regionalnym busowym wobchadźe su nuznje trěbne. Dotalne su hižo starše hač 30 lět a modernym žadanjam wjace njewotpowěduja. Na tamnym boku město Wojerecy we wobłuku swojich měšćanskich wustawkow přijomnu winowatosć chutnje bjerje, serbsku rěč a kulturu dale spěchować. Ćim bóle so wyši měšćanosta Stefan Skora (CDU) wjeseleše, zo „město tež w tym nastupanju takrjec pioněrsku rólu we wokrjesu wukonja. Sym wjesoły, zo dwurěčne wuhotowanje taflow, kotrež wšak smy hižo z mnohich druhich zarjadnišćow zwučeni, tež w busowym wobchadźe zaćehnje.“
szl_Latn szl_Latn szl_Latn